Wat is die belangrikste? Die booskap of die boodskapper? Wilhelm Leuschner - Wapadrant
Want as jy nie die persoon agter die boodskap raaksien nie, dan is dit maar net ’n boodskap soos enige ander... ’n Mens raak tog nie opgewonde oor ander mense se liefdesbriewe nie! En jy raak verseker nie verlief op die briefie nie, maar die persoon agter die brief... En tog is dit presies wat die Jode van Jesus se tyd gedoen het, hulle het verlief geraak op die briefie en die persoon agter die briefie vergeet.
Luister na Johannes 5:31-40:
31 “As net Ek oor Myself getuig, is my getuienis nie geldig nie. 32 Daar is ook Iemand anders wat oor My getuig, en Ek weet dat die getuienis wat Hy oor My aflê, waar is. 33 “Julle het ’n afvaardiging na Johannes toe gestuur, en wat hy getuig het, is die waarheid.
34 Nie dat Ek op die getuienis van ’n mens steun nie, maar Ek noem dit sodat julle gered kan word. 35 Hy was die lamp wat gebrand en geskyn het, en julle was gewillig om julle ’n rukkie in sy lig te verheug. 36 “Maar Ek het getuienis wat nog gewigtiger is as dié van Johannes.
Die werk wat die Vader My gegee het om te voltooi en waarmee Ek nou juis besig is, lê oor My getuienis af en bevestig dat die Vader My gestuur het. 37 En die Vader wat My gestuur het, het ook oor My getuienis afgelê. Sy stem het julle nog nooit gehoor nie en sy gestalte ook nie gesien nie.
38 En sy woord lewe nie werklik in julle nie, omdat julle nie in die Een glo wat Hy gestuur het nie. 39 Julle ondersoek die Skrif, omdat julle dink dat julle die ewige lewe daarin kry. En dit is juis die Skrif wat oor My getuig. 40 Tog wil julle nie na My toe kom sodat julle die lewe kan kry nie.
Die Jode kon Jesus nie verstaan nie, want hulle het gedink dat Hy maar net ’n Jood is wat bietjie afgedwaal het, bietjie verander het. Maar dis nie so nie, Christenskap is nie ’n variant van Jodendom nie, is nie maar net ’n vorm van Jood-wees nie...
Christen wees is anders as Jood wees en veral op 2 terreine:
1. Ons verhouding met die WET:
Vir die Jode was die Wet alles in hulle lewe. Die belangrikste wat jy as Jood kon doen, was om die Wet te gehoorsaam – die 10 gebooie, die ander Ou Testamentiese wette en al die wette wat die kerkmense uitgedink het. Want die rabbis was goed daarmee...
Maar Christen-wees is anders. Christene hanteer die Wet anders. Christene se fokus is anders.
1 Timoteus 1:9 (NAV):
’n Mens moet onthou dat die wet nie vir die wetsgehoorsame bedoel is nie, maar vir mense wat hulle nie aan wet en orde steur nie
Galasiërs 2:16 (NAV):
En tog weet ons dat ’n mens nie van sonde vrygespreek word deur die wet van Moses te onderhou nie, maar alleen deur in Jesus Christus te glo.
Galasiërs 3:24 NLV:
24Die wet het ons soos ’n kinderoppasser opgepas totdat Christus gekom het.* Ons is opgepas sodat ons deur te glo God se vryspraak kon ontvang.
Romeine 13:10 (NAV):
’n Christen se fokus is
nie op die wet nie, maar op liefde,
nie op weet ek reg nie, maar leef ek reg
nie op wat moet ek doen om gered te word nie, maar wat moet ek doen noudat ek gered is
Wat is die grootste sonde vir ’n Jood? Dwaalleer! Ek weet verkeerd.
Wat is die grootste sonde vir ’n Christen? Dwaalleef! My lewe is nie vol liefde nie.
Hoekom is dit so, hoekom verskil die klem so? Oor die manier waarop daar met die Bybel omgegaan word:
2. Ons verhouding met die BOEK:
Julle ondersoek die Skrif, omdat julle dink dat julle die ewige lewe daarin kry. En dit is juis die Skrif wat oor My getuig. 40 Tog wil julle nie na My toe kom sodat julle die lewe kan kry nie.
Wow, aangrypende woorde! Jesus sê vir die Jode dat hulle NIE die ewige lewe in die Bybel sal kry nie! Hoeveel van ons dink nog soos die Jode – as jy die ewige lewe wil hê, moet jy Bybel lees, moet jy jou Bybel ken. Hoeveel van ons dink nog dat die Bybel die pad na die ewige lewe is? Lees jy dalk nog Bybel omdat jy dink jy die ewige lewe daar gaan kry? Sê jy nog vir mense dat as hulle verlos wil word hulle Bybel moet lees?
Jesus sê NEE!!! Die Bybel is die pad na My toe en Ek is die pad na die ewige lewe toe! (en, terloops, die ewige lewe gaan nie in die hemel wees nie, maar op die aarde...)
Jesus sê dat dit moontlik is om opregte toewyding aan die Bybel te hê, om regtig moeite doen om die Bybel te bestudeer SONDER om aan Hom toegewy te wees!
Vir die Jode gaan dit oor die boek, oor die boodskap. Vir die Christene gaan dit oor God, oor die boodskapper...
Die grootste voorbeeld hiervan is seker die apostel Paulus. Hy was een van die top studente van die Bybel, een van die top gelowiges van sy tyd, ’n aktivis vir sy geloof soos min ander. En hy was verkeerd! Hy het die woorde van die Bybel met mening bestudeer en die Woord agter die Bybel met mening vervolg! Hy het die punte van die Bybel met geweld verdedig en dié Punt van die Bybel met geweld vervolg...
Handelinge 9:1-4 (NLV):
Intussen het Saulus met elke asemteug dreigemente uitgespreek. Hy wou die volgelinge van die Here doodmaak, en het daarom na die hoofpriester toe gegaan. 2Hy het briewe aan die sinagoges in Damaskus gevra waarin hulle versoek word om hom te help om dié wat aan “Die Pad” behoort, mans én vroue, op te spoor, en hulle geboei na Jerusalem toe te bring.
3Toe hy op sy sending naby Damaskus kom, het daar skielik ’n lig uit die hemel hom omstraal! 4Hy het op die grond neergeval en ’n stem vir hom hoor sê: “Saul, Saul, waarom vervolg jy My?”
Paulus wou punte maak en het die Punt gemis...
[Saulus: “voor gebid”; Paulus: “klein, nederig”]
[Die een vir wie ek gebid het, die doel è die klein, nederige een, die instrument]
[Dit gaan nie oor my nie è dit gaan oor Hom, Hy is die Punt, Hy is die Woord, Hy is die Weg en die Waarheid en die Lewe!]
Dis moontlik om die Bybel te bestudeer sonder om die Bybel toe te laat om my te bestudeer!
Dis moontlik om die Bybel in ons kop te hê sonder om Jesus in ons hart te hê!
Dan word die Bybel ’n handboek in plaas van ’n liefdesbrief.
Dan gaan dit oor die woorde daarin in plaas van die Woord daaragter.
Dan eindig ons by ’n verstandsgodsdiens, ’n stel moets en moenies, ’n lys van reëls om te gehoorsaam. Dan is die lewe eenvoudig – mag ek of mag ek nie.
Maar dan is daar nie verhouding nie, dan is daar nie vryheid nie, dan is daar nie lewe nie...
Dit is nie Christen-wees nie! Dit is maar net ’n variasie op Jood wees.
Vir die Jode (en vir baie van ons werk geloof so:
Ek è Bybel
Maar Jesus sê dat dit eerder só lyk:
Ek à BYBELà Jesus
Want Christen-wees gaan:
· Nie oor punte nie, maar oor ’n Persoon
· Nie oor woorde nie, maar oor die Woord
· Nie oor reëls nie, maar oor die Weg en die Waarheid en die Lewe
Ja, natuurlik is daar reëls ook, maar hierdie reëls gaan:
· meer oor wat reg is as oor wat verkeerd is
· meer oor verhoudings as oor geregtigheid
· meer oor ander as oor myself
· “Jy moet God liefhê”
· “Jy moet jou naaste liefhê soos jouself”
· “Julle moet mekaar liefhê soos Ek julle liefhet”
· “Leef in vrede met alle mense”
· “Doen aan mekaar goed”
· “Vergewe mekaar”
· “Dra mekaar se laste”
· “Ag die ander hoër as jouself”
Vir ’n Moslem gaan geloof oor om in die hemel te kom.
Vir ’n Jood gaan geloof oor om die Bybel te ken
Vir ’n Christen gaan geloof oor om liefde op aarde te bring.
Hoe lyk jou lewe?
Wil julle weet wat op die liefdesbriefie staan?....